Teisėjai N.Venckienei - jau ketvirta drausmės byla
Teisėjų etikos ir drausmės komisija (TEDK) trečiadienį nusprendė iškelti drausmės bylą Kauno apygardos teismo teisėjai Neringai Venckienei.
Į teisėjų etikos sargus nusprendė kreiptis Lietuvos antstolių rūmai. Dabar bylą turės nagrinėti Teisėjų garbės teismas. Tai jau ketvirta N.Venckienės atžvilgiu iškelta byla, dvejose jai buvo skirtos nuobaudos, vienos Teisėjų garbės teismas dar neišnagrinėjo.
Pati teisėja posėdyje nedalyvavo.
Lietuvos antstolių rūmai teisėjų etikos sargams skundžiasi dėl pernai gruodžio 28 dieną teisėjos išsakytų žodžių. Kaip skelbė žiniasklaida, ji tuomet kreipėsi į žmones ir susirinkusius žurnalistus bei ragino juos sužinoti antstolės Sonatos Vaicekauskienės namų adresą ir ją filmuoti.
N.Venckienė teigė, esą S.Vaicekauskienė ją verčią meluoti mergaitei, taip pat neva teisėjos prašė susitarti su žiniasklaidos atstovais, kad šie nefilmuotų dukterėčios.
"TEDK nusprendė, kad vieši teisėjos pasisakymai, sprendžiantis ginčui dėl jos teisių globos byloje ir susijusių su vaiku, yra netinkami, todėl, kad teisėja nepagarbiai kalbėjo apie pareigūną, vykdantį savo pareigas, t.y. apie antstolį, taip pat teisėja savo pasisakymu kalbėjo netinkamai dėl teismo sprendimo vykdymo", - po svarstymo žurnalistams sakė TEDK pirmininkas, Lietuvos Aukščiausiojo teismo teisėjas Algis Norkūnas.
"Apeliavimas į visuomenę, kad ji turi imtis kažkokių veiksmų, kada yra vykdomas teismo sprendimas, nurodymas, kad reikia veikti prieš antstolį, kuris atlieka savo pareigas, etiškai ir įstatymų požiūriu yra nepriimtinas", - kalbėjo TEDK vadovas.
Anot jo, teisėjai turi elgtis taip, kad privataus gyvenimo klausimai būtų tvarkomi neviešai, išlaikyti pagarbą valstybės pareigūnų bei įstatymų ar kitų teisės aktų atžvilgiu.
"Jokiu būdu negali būti veikiama prieš įsiteisėjusį teismo sprendimą. Teisėjas turi elgtis taip, kad net nesudarytų tokio vaizdo, kad teisė ar įstatymas ar teismas negerbiamas", - kalbėjo A.Norkūnas.
Pasak pašnekovo, šiuo metu TEDK laukia dar du skundai dėl N.Venckienės veiksmų. Juos yra padavę mergaitės motina Laimutė Stankūnaitė ir jos advokatas Gintaras Černiauskas dėl neįvykdyto Kėdainių rajono apylinkės teismo sprendimo. Tyrimai dėl jų yra baigti ir juos ketinama nagrinėti artimiausiu metu.
Posėdžio metu skundą pristatęs komisijos narys, buvęs Konstitucinio teismo pirmininkas Kęstutis Lapinskas paskelbė, kad pati N.Venckienė savo kaltės nepripažįsta. Remiantis pateiktais duomenimis, ji tvirtino, kad nieko netinkamo žmonėms nekalbėjo, o jos pasisakymai neturi nieko bendro su teisėjo veikla.
Pernai gruodį Kėdainių rajono apylinkės teismo nutartimi 8 metų mergaitės globa suteikta L.Stankūnaitei, tačiau šis teismo sprendimas nėra įvykdytas. Šiuo metu mažametė gyvena tetos teisėjos N.Venckienės namuose. Globėja mergaitės motinai neperduota, motyvuojant, kad ši atsisako pas ją eiti savo noru.
Kovo pabaigoje kilus incidentui Venckų namuose policijai ir antstolei nepavyko įvykdyti teismo nutarties ir perduoti vaiką motinai. Susirūpinimą dėl šio įvykio išreiškė politikai ir visuomenės veikėjai.